Tisztelt szerkesztőség

Ezúton küldöm következő végigjátszásomat a tavaly megjelent The Road to Eldorado című játékhoz . Ha megfelelő nagy örömmel bocsátom közkézre. 

Tisztelettel :
                    Igali György

The road to Eldorado

Spanyolország

A játék kezdetén két főhősünk Miquel és Tulio épp körözési plakátjukat nézegetik, amit rövid eszmecseréjük után úgy döntenek, magukhoz veszik csökkentve ezzel lebukásuk esélyét.
Miután ez megtörtént menj a kukoricaárushoz és beszélj vele, majd vásárolj a kukoricából. Az árus mögött látsz egy tyúkot, amit a kukoricával elkaphatsz. Tyúkoddal menj a tyúkárushoz, aki 20 pénzért adna tyúkot, viszont a tiédet 5-ért veszi meg. Ezután fordulj jobbra és menj be az ivóba. Itt beszélj a bent ülővel, aki kockázásra invitál. Ha sikerül elnyerned az összes pénzét ( nem nehéz ), akkor felteszi tétként a nála levő térképet az aranyvárosról. Új térképedet zsebre vágva menj el a kikötő felöli őrhöz, és beszélj vele. Ő egy csillagászati összegért kiengedne a kikötőbe, hisz jószívű, ám közli, hogy a hölgyeket ingyen is hajlandó kiengedni. Ezután láthatod, amint a másik oldalon levő őrt elhívják az őrhelyéről. Ezt kihasználva egy újabb udvarba jutsz, ahol először a jobboldali lépcsőn felérve egy kis sikátorba érsz. Az itt található ajtókból először a felsőn menj be, így egy újabb udvarba kötsz ki. A kissrác eléggé szemtelen, és ha közeledtek felé, megcsúzliz. Valamit ki kell találni! Szerencsére épp van itt egy üres hordó, amibe Miquel elbújva megijeszti a kissrácot, aki csúzliját hátrahagyva elszalad.
Távozzatok a helyiség másik kijáratán, ami a bástyára vezet. Itt hallgassátok meg az őrök párbeszédét, várjátok meg míg elmennek, majd távozzatok a torony másik kijáratán. Most ott vagytok, ahol az előbb a két őr beszélgetett. Balról a kerítés mögött fellelhettek egy női ruhát, ami jól jönne a kikötői kijutáshoz. Menjetek a következő udvarra (szökőkút) és beszéljetek a "NAGY" torreádorral Malezoval. Folytassátok utatok így visszaértek a lépcsős udvarhoz, ahonnan most a lépcső melletti kis közön át távozzatok. Egy nagy kaput és előtte egy embert láthattok, akivel beszélni kell. Ő közli veletek, hogy vigyázzatok mert a kapu mögött "El Diablo" a veszélyes bika van bezárva. Vissza a torreádorhoz akivel beszéljetek, majd kövessétek. Újra a kapu előtt vagytok, de most a torreádor beszél a kapu őrzőjével, aki ezután morogva távozik. Beszéljetek a torreádorral, majd engedjétek ki a bikát. A "NAGY" torreádor a szökőkútban horgonyoz le. Egy beszélgetés során ti már megtudtátok, hogy akinek a bika egyszer a szemébe nézett azt már felismeri. Ezt kihasználva menjetek a szökőkúthoz és a csúzlival lőjétek meg a bika szarvát. Erre a bika elkezd kergetni benneteket, nincs más dolgotok, mint a ruha előtti kerítésre felragasztani a körözési plakátot, majd elbújni. A bika tudja a dolgát, fejjel nekiront a kerítésnek. Most már tiétek a női ruha, mehettek a kikötő őr felé. Egyikőtök ruhába bújva leköti az őr figyelmét, míg a másik meglép (nem könnyű).

Itt először egy fura gépet és egy csacsit veszünk észre. Kis séta után rájövünk, hogy e szerkezet segítségével feljuthatunk a hajóra. De hogy működtessük? Egyszerű! A két őr egy hordó répát őriz a gép mögött. Itt újra az üres hordó trükköt alkalmazva szerezzünk egy répát. Ezt kössük a csacsi elé, aki munkába lendül. A forgásirányt a létra mögötti karral változtathatjuk meg. Ezután fel a létrán, üres hordóba bebújni!

              Hajó

Ugyan sikerült észrevétlenül feljutnunk a hajóra, de hamar lebukunk és foglyokká válunk. Vegyük fel a napi étkezésünkre szánt almát, majd a gerendán felmászva észrevesszük "Altivot" a lovat. Ő szereti az almát, amit ha nekiadunk egy csáklyát rúg le cserébe. Ezzel a szerszámmal lehúzzuk a kötéllétrát és azon felmászva belesünk egyik kalóz ajtaján. A szobában színes kulcsokat, kekszet, majmot és egy kalózt látunk, aki épp alszik. Csenjük el a kekszet, amit a majomnak adva máris a "piros" kulcs tulajdonosai lehetünk. Ezt a kampókon átmászva a szemközti ajtó egyik zárjába illeszthetjük. Vissza a majomhoz egy újabb kulcsért ( fontos hogy egyszerre csak 1 kulcsot vigyünk el,és a rosszat adjuk vissza a majomnak). Miután rálelünk a helyes kulcsra az ajtó kinyílik. Az ágyúkat épp egy kalóz tisztítja, vigyázzunk ne lásson meg. Ha mégis meglát, akkor lelök a cellánkba és Miquellel próbálkozhatunk újra. A helyiség sarkában van egy piros kendő, ha ezt a fejünkre tesszük (nem könnyű) megtévesztjük a kalózt. Most beszéljünk vele mire ő odaadja a zokniját hogy mi is fényesítsük az ágyúkat. Ezután vegyük fel a kekszet. Most menjünk vissza a cellába és a kis vasrácsot támasszuk ki a kampóval, majd szórjunk kekszet a lyukba. A patkány bemászik a csapdába, majd a zoknival elkapjuk. Ezt a zoknit mutassuk meg az ágyús kalóznak, mire ő elájul. Most a másik zoknit mártsuk bele a lámpaolajba, majd a lámpával gyújtsuk meg. Az égő zoknit használjuk az ágyún jókora lyukat robbantva ezzel a hajó oldalán. Rövid párbeszéd után Tulio felmászik a fedélzetre ahol Altivo van. A ló körül találsz egy kötelet, amit egy karikához erősítesz, hogy Miquel is feljusson a fedélzetre. Vegyetek magatokhoz almát a hordóból. A félig leeresztett mentőcsónakot úgy tudod vízre tenni, hogy az Altivo előtti deszkára helyezel egy almát. Mivel Altivo nagy almarajongó….

              Dzsungel

Miután partot érünk  Miquel vegye fel a kardot, majd a nagy sasfejre felmászva vágja le az indát, végül pedig a levelekkel elzárt bejáratot tisztítsa meg. Ezután belépve láthatunk egy kis tatut akit egy kígyó fenyeget. Menjünk beljebb és egy fa mellett találunk egy furulyát. Ezt használva megmentjük a kis "Bibót". Most hármasban sétáljunk oda, ahol a furulya volt, húzzuk le a fa ágát majd Bibó szájába tegyük be a levágott indát és katapultáljuk a fával. Ő az indát rögzíti, amin felmászhatunk. Amint felértünk törjük le a fa kiálló ágát és lépjünk beljebb. Az itt található kőhalmon használjuk az előbbi faágat, majd feszegessük a köveket. Az eredmény nem marad el, a vízbe esett kavicsokon átjutunk a következő kis tóhoz. Jussunk át figyelve az elmerülő teknősöket és ugráló halakat, majd rúgjuk a vízbe a túlparti kavicsot, hogy Miquel is átérjen. A következő színhely a koponya vár. Mindjárt a bejáratnál húzd meg a kart, mire barátaid a vízben landolnak te viszont beléphetsz az ajtón. Itt figurás ajtók vannak, a lényeg húzd meg a karokat így egy koponyalifthez érsz. Ha a lift elindul, akkor Miquellel is játszd végig a figurás ajtókat ( könnyű ), majd fel a koponyaliften. Újra együtt. Miután lesegítitek egymást a lépcsőn leérve és a kart meghúzva a beáramló fénynél rátaláltok Bibóra. Folytassátok utatok a fénnyel szemközti ajtón át a vízesés mögötti kis réshez. Ezt a feladatot csak Bibó tudja végrehajtani, hogy miért? Hamar rájöttök. Bibó tolja le a szobrot a kőről, utána lökje rá a másik kőkupacot a szobor helyére, majd tolja ki a szobrot hozzátok. Ezt felvéve vissza a fényhez és az ott található szoborfoglalatba helyezve új kincseteket az előbbi vízesés mögött feltárul a továbbhaladás útja.

           Jaguár

Megérkeztünk az aranyvárosba. Hamarosan láthatjuk amint egy elmebeteg varázsló életre kelt egy kőjaguárt, ami természetesen pont ránk fog vadászni. A következő feladat a leomló hídnak a helyreállítása lesz. Ez ismét csapatmunka. Addig kell mozognunk valamelyik emberünkkel amíg a négy oszlop egyike el nem sárgul. Ekkor a másik emberünk a szobrot megnézve egy nála levő tárggyal elfordulásra bírja az oszlopot, aminek jutalma a híd egy-egy köve. Szükség lesz a csontváznál levő tálra is. Miután a híd újra ép folytathatjuk utunkat a lávás kövekhez. Miquel kel át először és ő nyitja ki a kaput, majd Tulio a kar meghúzásával egyesíti a csapatot. A következő feladat feljutni a tetőre amiben pókok próbálnak megakadályozni ( te félsz a póktól ? ). Ezt nem részletezem, előbb - utóbb sikerülni fog. Miután megmenekültetek a Jaguártól egy kislány beszél nektek arról hogy elapadt a város vízellátása. Ti rögtön vállalkoztok a megmentésükre. Tulioval először menj balra ahol majd megtalálod a szivattyút amiről valaki leszedte a fogaskerekeket. Ezeket ( 3db.) a bejárattól jobbra találod meg. Szedd össze őket, majd rakd a helyükre. Jutalmad egy kő lesz. Ezzel bemehetsz a szivattyú melletti ajtón. Most Miquelen a sor. Neki a kardjával kell a zsilipeket kinyitni. Az egyik teremben a falon van egy indiánfej aminek az egyik szeme egy kő. Ezt is a karddal vedd magadhoz, majd menj a szivattyús terembe. Ott az indiánfejes ajtón belépve kinyithatod a következő zsilipet. Mostanra mind a ketten elég nagy bajban vagytok, ugyanis a kis kőcicák életre kelnek. Először Tulióval kell elbújnod a csapóajtót működtető karnál, majd a cicát a mélybe leengedni. Ezután Miquel jön, de neki a messzebb levő csapóajtóra kell csalni a cicát. Ha ez is sikerült akkor vissza a még zárt zsilipeket kinyitni. Végül pedig a Tulió cicájánál levő kis rács mögötti valamit megpiszkálva a szivattyú újra életre kel. Ezzel teljesítettük feladatunkat, kincsekkel megrakodva hazaindulunk. De vajon meddig jutunk? Mi lesz a végső jutalmunk?